പ്രത്യേക സേവനങ്ങളും ഫീച്ചറുകളും
എൻഎച്ച്എഐ പ്രാദേശിക സമ്മേളനത്തോടെ ‘ആസാദി കാ അമൃത് മഹോത്സവ്’ കൊച്ചിയിൽ ആഘോഷിക്കുന്നു; കേരളത്തിൽ 21,271 കോടി രൂപ ചെലവിൽ 187 കിലോമീറ്റർ റോഡ് നിർമിക്കാൻ 6 പദ്ധതികൾ ആരംഭിക്കും.
കൊച്ചി, മെയ് 28,2022
‘ആസാദി കാ അമൃത് മഹോത്സവ്’ ആഘോഷത്തോടനുബന്ധിച്ച് , നാഷണൽ ഹൈവേ അതോറിറ്റി ഓഫ് ഇന്ത്യ ചെയർപേഴ്സൺ ശ്രീമതി. അൽക്ക ഉപാധ്യായ, കൊച്ചിയിൽ റീജിയണൽ ഓഫീസർമാരുടെ ദ്വിദിന സമ്മേളനം ഉദ്ഘാടനം ചെയ്തു. പരിപാടിയിൽ കേരളം, കർണാടക, തെലങ്കാന, ആന്ധ്രാപ്രദേശ്, തമിഴ്നാട് എന്നിവിടങ്ങളിൽ നിന്നുള്ള എൻഎച്ച്എഐ ഉദ്യോഗസ്ഥരും പ്രാദേശിക പങ്കാളികളും പങ്കെടുക്കുന്നു. അവരുടെ അറിവും നേട്ടങ്ങളും വെല്ലുവിളികളും പങ്കിടുന്നതിനുള്ള ഒരു പൊതുവേദിയായ ഇത് ഇത്തരത്തിലുള്ള ആദ്യ സംരംഭമാണ്.
പദ്ധതി അവലോകനങ്ങൾ കൂടാതെ, ചെയർപേഴ്സണുമായി എൻഎച്ച്എഐ റീജിയണൽ ഓഫീസർമാരുടെയും പ്രോജക്ട് ഡയറക്ടർമാരുടെയും സ്വതന്ത്രമായ ചർച്ചകൾക്കായി ഒരു 'ഓപ്പൺ ഹൗസ്' സമ്മേളനത്തിൽ സംഘടിപ്പിച്ചു. ‘നിർമാണത്തിലെ സുസ്ഥിരത – മികച്ച പാതകൾ നിർമിക്കുക’ എന്ന വിഷയത്തിൽ അറിവുകൾ പങ്കിടുന്നതിന് ഒരു സെഷനും നടത്തി. എൻഎച്ച്എഐ ചെയർപേഴ്സൺ ശ്രീമതി അൽക്ക ഉപാധ്യായ സെഷനിൽ പ്രത്യേക അഭിസംബോധന നടത്തി.
കേരളത്തിലെ പദ്ധതികളെക്കുറിച്ച് വിശദീകരിച്ചുകൊണ്ട് മൊത്തം 177 കിലോമീറ്റർ റോഡ് ശൃംഖലയുടെ നിർമാണം എൻഎച്ച്എഐ പൂർത്തിയാക്കിയതായി ശ്രീമതി അൽക്ക ഉപാധ്യായ പറഞ്ഞു. 34,972 കോടി രൂപ ചെലവിൽ 403 കിലോമീറ്റർ റോഡ് പദ്ധതിയുടെ നിർമാണ പ്രവൃത്തികൾ നടന്നുകൊണ്ടിരിക്കുന്നു. കൂടാതെ, 21,271 കോടി രൂപ ചെലവിൽ 187 കിലോമീറ്റർ ദൈർഘ്യമുള്ള 6 പദ്ധതികൾ ഏതാനും മാസങ്ങൾക്കുള്ളിൽ ആരംഭിക്കാനിരിക്കുകയാണ്.
121 കിലോമീറ്റർദൈർഘ്യമുള്ള പാലക്കാട് -മലപ്പുറം -കോഴിക്കോട് ഗ്രീൻഫീൽഡ് ഹൈവേ നിലവിലുള്ള എൻഎച്ച് 966-ലെ ഗതാഗതം സുഗമമാക്കുമെന്ന് അവർ പറഞ്ഞു. ഇതോടെ ഈ മുഴുവൻ ദൂരവും പിന്നിടാനുള്ള സമയപരിധി നിലവിലെ മൂന്നര മണിക്കൂറിൽ നിന്ന് ഒന്നര മണിക്കൂറായി കുറയും . പാലക്കാട്, മലപ്പുറം ജില്ലകളിലെ വിദൂര പ്രദേശങ്ങളുടെ വികസനത്തിന് ഗ്രീൻഫീൽഡ് ഹൈവേ ഉത്തേജനം നൽകും. തമിഴ്നാടും വടക്കൻ കേരളവും തമ്മിലുള്ള അന്തർസംസ്ഥാന ഗതാഗത ബന്ധം ഈ ഹൈവേ മെച്ചപ്പെടുത്തും.
59 കിലോമീറ്റർ നീളമുള്ള ചെങ്കോട്ട- കൊല്ലം ഗ്രീൻഫീൽഡ് ഹൈവേ തടസ്സമില്ലാത്ത ഗതാഗത സൗകര്യം ഉറപ്പാക്കുകയും നിലവിലുള്ള NH 744-ൽ ഗതാഗതം സുഗമമാക്കുകയും ചെയ്യും. ഹൈവേ വികസനം കൊല്ലം, തിരുവനന്തപുരം ജില്ലകൾക്ക് ഗുണകരമാകും. ഹൈവേ,തെന്മല ഇക്കോ ടൂറിസത്തിന്റെ വിനോദസഞ്ചാര സാധ്യതകളെ വർധിപ്പിക്കും.
ആലപ്പുഴ ജില്ലയിലെ തുറവൂർ മുതൽ അരൂർ വരെയുള്ള 12.34 കിലോമീറ്റർ എലിവേറ്റഡ് ഹൈവേയാണ് മറ്റൊരു പ്രധാന പദ്ധതി. നിലവിൽ സംസ്ഥാനത്തെ ഏറ്റവും ദൈർഘ്യമേറിയ 6 വരി എലിവേറ്റഡ് ഹൈവേയാകും പദ്ധതി. എലവേറ്റഡ് ഹൈവേ ആലപ്പുഴ ജില്ലയ്ക്ക് എറണാകുളം ജില്ലയും കൊച്ചി നഗരവും തമ്മിലുള്ള ബന്ധം മെച്ചപ്പെടുത്തും.
തിരുവനന്തപുരം ജില്ലയിലെ ഗതാഗതം സുഗമമാക്കാൻ എൻഎച്ച്എഐ ഔട്ടർ റിംഗ് റോഡ് പദ്ധതിക്ക് അംഗീകാരം നൽകാൻ ആലോചിക്കുന്നതായി അവർ പറഞ്ഞു. ഇത്,ഗ്രാൻഡ് ചലഞ്ച് മെക്കാനിസത്തിന് കീഴിലുള്ള ഭാരത്മാല പരിയോജന പദ്ധതിയിൽ ഉൾപ്പെടുത്താൻ എൻഎച്ച്എഐ നടപടികൾ സ്വീകരിക്കുകയും മന്ത്രാലയം ഇതിന് അനുമതി നൽകുകയും ചെയ്തു. സ്ഥലമെടുപ്പ് പൂർത്തിയാകുന്ന മുറയ്ക്ക് പദ്ധതി ഉടൻ ആരംഭിക്കും. ഔട്ടർ റിംഗ് റോഡ്, പുരോഗമിക്കുന്ന വിഴിഞ്ഞം അന്താരാഷ്ട്ര തുറമുഖത്തിന്റെ ഗതാഗതം സുഗമമാക്കുകയും തിരുവനന്തപുരം ജില്ലയുടെ പടിഞ്ഞാറൻ പ്രദേശങ്ങളുടെ വികസനം വർദ്ധിപ്പിക്കുകയും ചെയ്യും.
എൻഎച്ച്എഐ, കേരള ഗവൺമെന്റിന്റെ പോലീസ് വകുപ്പുമായി ചേർന്ന് ഉയർന്ന അപകട സാധ്യതയുള്ള സ്ഥലങ്ങൾ -ബ്ലാക്ക് സ്പോട്ടുകൾ- തിരിച്ചറിഞ്ഞിട്ടുണ്ട്.അടുത്തിടെ 214 ബ്ലാക്ക് സ്പോട്ടുകൾ കണ്ടെത്തി. ഈ സ്ഥലങ്ങളിലെല്ലാം ഹ്രസ്വകാല നടപടികൾ പൂർത്തിയായിട്ടുണ്ട്. 156 ബ്ലാക്ക് സ്പോട്ട് പ്രദേശങ്ങളിൽ ദീർഘകാല പരിഹാര നടപടികൾക്ക് പദ്ധതിയിടുന്നു.
കുതിരാൻ തുരങ്കം 20.01.2022 ന് പൂർത്തിയാക്കി ഗതാഗതത്തിനായി തുറന്നുകൊടുത്തതായി അവർ ചൂണ്ടിക്കാട്ടി. ഇപ്പോൾ പ്രതിദിനം 30,000-ലധികം വാഹനങ്ങൾ ഈ തുരങ്കം പ്രയോജനപ്പെടുത്തുന്നു. കൂടാതെ ഇത് തമിഴ്നാടും മധ്യകേരളവും തമ്മിലുള്ള ബന്ധം മെച്ചപ്പെടുത്തുന്നു.
രാവിലത്തെ ഷിഫ്റ്റിൽ യൂസർ ഫീ കളക്ടർമാരായി മുഴുവൻ വനിതാ ജീവനക്കാരെ നിയോഗിച്ച പാലിയേക്കര ടോൾ പ്ലാസ മാതൃകയായെന്നും അവർ പറഞ്ഞു. മറ്റ് ടോൾ പ്ലാസകളിലും ഇത് നടപ്പിലാക്കാൻ NHAI പദ്ധതിയിടുന്നതായി അവർ പറഞ്ഞു.
RRTN/SKY